खतरों के खिलाड़ी में हिस्सा लेगा शीजान; तुनिषा की मां बोलीं- ऐसे आदमी को महिमामंडित न करें
TV Actress Tunisha Sharma Suicide Case Update -Vasai Sessions Court Allows Police To Return Sheezan Khan's Passport. वसई सेशन कोर्ट ने पुलिस को शीजान खान का पासपोर्ट वापस करने और विदेश यात्रा करने की दी अनुमति..
तुनिषा शर्मा सुसाइड केस में आरोपी शीजान खान को कोर्ट से बड़ी राहत मिल गई है। वसई सेशन कोर्ट ने पुलिस को शीजान खान का पासपोर्ट वापस करने और विदेश यात्रा करने की परमिशन दे दी है।
शीजान ने खतरों के खिलाड़ी में हिस्सा लेने का हवाला देते हुए कोर्ट में पासपोर्ट वापस देने के लिए अर्जी डाली थी। उधर तुनिषा की मां ने टीवी चैनल से एक रिक्वेस्ट की है। उन्होंने कहा कि जो आदमी अभी तक निर्दोष साबित नहीं हुआ है, उसे टीवी पर दिखाकर महिमामंडित नहीं करना चाहिए।
कोर्ट ने 10 जुलाई 2023 तक ट्रैवल करने की परमिशन दी
शीजान ने 4 मार्च 2023 को जेल से निकलने के बाद पासपोर्ट वापस करने के लिए कोर्ट में अर्जी डाली ली। कोर्ट ने शीजान की बात मानते हुए उसे 10 जुलाई 2023 तक ट्रैवल करने की परमिशन दे दी है।
टाइम्स ऑफ इंडिया की रिपोर्ट के मुताबिक शीजान के वकील ने कोर्ट का आभार व्यक्त किया है। उन्होंने कहा, 'हम माननीय न्यायालय के आभारी हैं जिन्होंने शीजान को खतरों के खिलाड़ी के लिए विदेश जाने की अनुमति दी है।'
'शीजान अभी निर्दोष नहीं, टीवी चैनल्स ऐसे व्यक्ति को न दें प्लेटफॉर्म'
तुनिषा शर्मा की मां वनिता शर्मा ने कहा, 'लोग टीवी पर अपने चहेते एक्टर्स को देख कर उन्हें अपना आदर्श मानते हैं और उनके जैसे बनने की कोशिश करते हैं। मेरी टीवी चैनल्स और इसके मेकर्स से अनुरोध है कि ऐसे आदमी को प्लेटफॉर्म न दें जो अब तक इस केस में निर्दोष नहीं साबित हुआ हो।'
70 दिन जेल में था शीजान, 4 मार्च को मिली थी जमानत
शीजान खान को तकरीबन 70 दिन जेल में रहने के बाद 4 मार्च को जमानत मिली थी। जेल से निकलने के बाद शीजान अपनी मां और बहन को पकड़कर फूट-फूट कर रोया था। तुनिषा ने 24 दिसंबर को शूटिंग के सेट पर फांसी लगाकर खुदकुशी कर ली थी।
तुनिषा के खुदकुशी करने के कुछ ही घंटे के बाद उसकी मां ने उसके को-स्टार शीजान मोहम्मद खान के खिलाफ शिकायत दर्ज कराई थी। शीजान को पुलिस ने 25 दिसंबर 2022 को गिरफ्तार कर लिया था। शीजान पर खुदकुशी के लिए उकसाने का केस दर्ज किया गया था।
25 दिसंबर के बाद से ही वो जेल में ही था। इसी बीच तुनिषा के घर वालों ने उसके ऊपर कुछ गंभीर आरोप लगाए थे। तुनिषा की मां और मामा का कहना था कि शीजान से ब्रेकअप के बाद तुनिषा काफी ज्यादा मायूस रहती थी। शीजान और तुनिषा करीब 4 महीने से एक-दूसरे को डेट कर रहे थे। एक्ट्रेस की सुसाइड वाली घटना से 15 दिन पहले ही दोनों का ब्रेकअप हो गया था।
तुनिषा की मां ने आरोप लगाते हुए कहा था, 'शीजान तुनिषा का मानसिक और आर्थिक शोषण करता था। शीजान की बहन फलकनाज, तुनिषा को दरगाह ले जाती थी। शीजान तुनिषा से महंगे-महंगे गिफ्ट मंगाता था।' पूरी खबर पढ़ें